Venstres nestleder Helge Solum Larsen er anmeldt for voldtekt av en 17 år gammel jente. Det kom frem på en pressekonferanse i Stavanger tirsdag kveld.

– Voldtekten skal ha skjedd på årsmøtet til Rogaland Venstre, sier gruppeleder i Stavanger Venstre, Per A. Thorbjørnsen, som innkalte til pressekonferansen.

17-åringen er avhørt

Politiadvokat Elisabeth Rød i Haugaland og Sunnhordland politidistrikt sier til NRK at man har avhørt den fornærmede 17-åringen i dag, tirsdag.

– Anmeldelsen ble levert i Stavanger, men i og med at episoden skjedde i vårt distrikt er de vi som etterforsker saken, sier Rød.

Rød forteller at Solum Larsen er siktet for voldtekt etter Straffelovens paragraf 192 a. Hun ønsker ikke å kommentere hva som kom frem i avhøret med den fornærmede 17-åringen.

– Videre vil det bli gjort taktisk og teknisk etterforskning, og det vil bli gjort avhør fortløpende, sier Rød, og legget til at den siktede vil bli avhørt «så fort hans helsetilstand tillater det».

Solum Larsen er nå innlagt på sykehus.

Artikkelen fortsetter under videoen.

Per A. Thorbjørnsen, gruppeleder i Stavanger Venstre, snakker om anmeldelsen. Du trenger javascript for å se video. Per A. Thorbjørnsen, gruppeleder i Stavanger Venstre, snakker om anmeldelsen.

Anmeldt av 17-åring

Jentas bistandsadvokat, Berit Johannessen. Foto: Kaj Hjertenes / NRK

Ifølge Per A. Thorbjørnsen var det en 17 år gammel jente som er medlem i Rogaland Unge Venstre som anmeldte politikeren for voldtekt etter årsmøtet på Ryfylke Fjordhotell i Suldal i helgen.

Han sier også at Venstre-leder Trine Skei Grande har vært i kontakt med jenta.

– Som det har kommet frem er jenta 17 år. Hun har noen tøffe dager bak seg, og har nå behov for ro, sier jentas bistandsadvokat Berit Johannessen til NRK.

Hun ønsker ikke å gå ut med nærmere detaljer, men bekrefter at Venstre har hatt kontakt med jenta.

– Jenta sier hun har fått god oppfølging og støtte fra partiet, sier Johannessen.

Fakta om Helge Solum Larsen Ekspandér faktaboks Født 14. januar 1969.

Leder for Unge Venstre i perioden 1994-1997.

Har sittet som bystyrerepresentant i Stavanger siden 1991.

Har ledet Venstres internasjonale utvalg.

Ble valgt til 1. nestleder i Venstre i 2010.

Trakk seg fra alle verv i partiet 7. februar 2012 etter å ha blitt anmeldt for voldtekt. Kilde: Venstre.no og Wikipedia

Har trukket seg fra alle verv

Solum Larsen har trukket seg fra sine verv i partiet, og er nå innlagt på sykehus.

– Han erkjenner at de har hatt sex, men ikke at det er snakk om voldtekt, sier Thorbjørnsen til NRK.



Jenta er på sin side klar på at det dreier seg om en voldtekt.

– Jenta skal bli ivaretatt på alle mulige måter, sier Thorbjørnsen.

Thorbjørnsen sier at Solum Larsen selv mener episoden er «moralsk forkastelig».

– Dette er en ung kvinne, han er en godt voksen mann, og han er tillitsvalgt i partiet, sier Thorbjørnsen.

Artikkelen fortsetter under videoen.

Trine Skei Grande snakker om voldtektsanmeldelsen. Du trenger javascript for å se video. Trine Skei Grande snakker om voldtektsanmeldelsen.

Skei Grande: – Dette er bare fælt



Det var en følelsesladet Venstre-leder Trine Skei Grande som tirsdag kveld møtte NRK ved sitt hjem i Oslo.

– Dette er bare fælt. Det jeg er opptatt av nå, er at vi som parti skal ta vare på folk, sier Skei Grande.

Venstre-lederen sier hun ble varslet om den angivelige voldtekten allerede søndag, men at man valgte å vente med å gå ut med dette til det hadde blitt levert en anmeldelse.

– Vi har ingen retningslinjer for å håndtere slike saker i Venstre. Norges lover og medmenneskelighet holder lenge, sier Skei Grande.

Skei Grande sier at hun selv har vært i kontakt med jenta, og påpeker at partiet har vært opptatt av å yte juridisk bistand til jenta.

Skei Grande bekrefter ovefor NRK at den fornærmede i saken er aktiv i Unge Venstre.

Hun vil ikke spekulere rundt Solum Larsens videre rolle i partiet.

– Det får historien vise, sier Venstre-lederen, som legger til at det ikke var noen diskusjon rundt at Solum Larsen fratrer alle verv.